# Vējiem līdzi (filma)[labot | labot pirmkodu]

| Vējiem līdzi |
| --- |
|  |
| Oriģinālais nosaukums | *Gone with the Wind* |
| Žanrs |
Episka filma |
| Režisors |
Viktors Flemings |
| Galvenajās lomās | * Klārks Geibls
* Vivjena Lī
* Leslijs Hauards
* Olīvija de Hevilenda
* Hetija Makdeniela
 |
| Studija | *Selznick International Pictures* |
| Izplatītājs | * *Metro-Goldwyn-Mayer* (sākotnējais)
* *Warner Bros. Pictures* (pašreizējais)
 |
| Izdošana | * 1939. gada 15. decembris (pirmizrāde)
* 1940. gada 17. janvāris (ASV)
 |
| Ilgums | * 222 minūtes
* 238 minūtes (garā versija)
 |
| Valsts |  ASV |
| Valoda |
angļu |
| Budžets |
3,85 miljoni US$ |
| Kopējie ienākumi |
400 miljoni US$ |
| **IMDb profils** |

**"Vējiem līdzi"** (angļu: *Gone with the Wind*) ir 1939. gada ASV vēsturiskā episka drāmas filma, kuras režisors ir Viktors Flemings. Kinofilma uzņemta pēc Mārgaritas Mičelas 1936. gada romāna ar tādu pašu nosaukumu, kas ieguva Pulicera balvu. "Vējiem līdzi" darbība notiek 19. gadsimtā ASV dienvidos, filmā galvenās lomas attēlo Klārks Geibls, Vivjena Lī, Leslijs Hauards un Olīvija de Hevilenda, Hetija Makdeniela. Filmā tiek parādīts baltādaino dienvidnieku skatījums uz Amerikas pilsoņu karu un rekonstrukcijas ēru. Filma 1940. gadā 12 nominācijās saņēma astoņas Amerikas Kinoakadēmijas balvas.

## Vēsture

Jau pirms romāna "Vējiem līdzi" izdošanas 1936. gadā visām nozīmīgākajām Holivudas studijām piedāvāja tā ekranizēšanas tiesības, ko savas asistentes Keja Brauna-Barretas pārliecināts iegādājās Holivudas producents Deivids Selzniks, kurš par romāna ekranizēšanas tiesībām samaksāja tolaik rekordlielu summu — 50 tūkstošus ASV dolāru. Selzniks galvenā varoņa Reta Batlera lomai vēlējās aktieri Klārku Geiblu, kam bija ilgtermiņa līgums ar studiju *Metro-Goldwyn-Mayer*, tāpēc Selznikam nācās projektā iesaistīt *Metro-Goldwyn-Mayer*, kas saņēma 50% filmas kases ienākumu, un nodot filmas izrādīšanas tiesības *Metro-Goldwyn-Mayer* dibinātājai Lēva kinoteātru ķēdei. Skārletas O'Hāras lomas atveidotājai studija rīkoja publisku atlasi, kurai pieteicās ap 1400 pretendentes, kas topošajai filmai atnesa lielu publicitāti, bet O'Hāras lomai beigās studija izraudzījās jauno britu aktrisi Vivjenu Lī.

Kinofilmas uzņemšana sākta 1939. gada janvārī un galvenokārt notika Selznika studijas četrdesmit akrus lielajā teritorijā. Tur uzņemtas gan O'Hāru dzimtas īpašuma ainas, gan Atlantas degošā noliktavu apkaime, kam izmantoja iepriekšējo filmu dekorācijas. Sižetā atvēlētās nozīmīgās lomas dēļ Atlantā arī notika filmas pirmizrāde, kas kļuva par grandiozām trīs dienu svinībām ar galveno lomu tēlotāju parādi vaļējos limuzīnos, pieņemšanām, masku balli, un filmas izrādīšanu 1939. gada 15. decembrī, ko štata gubernators pasludināja par oficiālu brīvdienu. Kritiķi slavēja filmas vērienu, iespaidīgi inscenētos skatus un novatorisko uzņemšanas tehniku, bet kritizēja dramatisma apsīkumu filmas otrajā daļā un idealizēto verdzības attēlojumu. Neskatoties uz to, 1940. gadā "Vējiem līdzi" saņēma desmit Amerikas Kinoakadēmijas balvas, tostarp Viktors Flemings kā "Labākais režisors", Vivjena Lī kā "Labākā aktrise galvenajā lomā", Sidnijs Hauvards par "Labāko adaptēto scenāriju", un Selznika studija par "Labāko filmu". 1939. gadā filmu ASV noskatījās 113 miljoni cilvēku, un līdz pat 1966. gadam "Vējiem līdzi" bija pelnošākā Holivudas filma, kad to pārspēja "Mūzikas skaņas". Tomēr, pārrēķinot atbilstoši inflācijai, filmas kopējie ienākumi sasniedz 3,3 miljardus ASV dolāru, kas padara to par visu laiku ienesīgāko filmu.

2020. gada jūnijā straumēšanas platforma *HBO Max* izplatīja paziņojumu presei, kurā pauda, ka filma "ataino dažus etniskos un rasu aizspriedumus", tāpēc platforma to uz laiku izņems no sava piedāvājuma. Drīz vien filma piedzīvoja strauju popularitātes pieaugumu. Filmas standarta DVD disks, 70. jubilejas DVD disks un 70. jubilejas *Blu-ray Disc* kļuva par *Amazon* trim pārdotākajiem filmu un televīzijas ierakstiem, bet *Apple* veikalā *iTunes* "Vējiem līdzi" sasniedza filmu topa otro vietu. Vēlāk filma padarīta atkal pieejama straumēšanas platformā ar pievienotu četrarpus minūšu garu ievada video, kurā skaidrots filmas vēsturiskais konteksts, un stundu garu 2019. gada Klasisko filmu festivāla paneļdiskusijas ierakstu.

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Vējiem līdzi.

* *Encyclopædia Britannica* raksts (angliski)
* *Encyclopædia Universalis* raksts (franciski)

* *IMDb* profils (angliski)
* *AllMovie* profils (angliski)
* *Turner Classic Movies* profils (angliski)
* *TV.com* profils (angliski)
* *Metacritic* profils (angliski)
* *Box Office Mojo* profils (angliski)
* *Rotten Tomatoes* profils (angliski)